ti 19.8.2014

Syksyn ensimmäisessä ohjelmassa puhuttiin ihmisistä, joilla on monta nimeä. Spurgut, densot, denat, rantojen miehet, juopot, hampparit, puliukot, pultsarit. Vieraana suorassa lähetyksessä oli folkloristi Heli Paakkonen. Hän on tutkinut stadin deekua, Johan K. Harjua, joka keräsi itse ryypätessään ainutlaatuisen aineiston kadunmiesten elämästä. Valokuvaaja Ville Paganus puolestaan johdattaa meidät "Piritorin" harmaiden miesten ja naisten luo. -Raukka se on, joka jarrua painaa. Mun putki loppuu vasta krematoriossa, kertoo reportaasissa katupoika Roope. Lisäksi kuulemme, miksi muusikko Lauri Ainala ihailee spurgujen elämäntapaa, ja miten se heijastuu hänen taiteeseensa? Toimittajina Perttu Häkkinen ja Panu Hietaneva.